**Vedtægter i ”Badappaps Sports Sorening”**

**§ 1. Foreningens navn, hjemsted og formål**

**Stk. 1.**

Foreningens navn er ”Badappaps Sports Forening”, i daglig tale kaldet ”BSF” eller ”Badappaps”.

**Stk. 2**

Foreningen er stiftet d. 29. oktober 2014 i Aalborg, og hjemsted er Aalborg Kommune.

**Stk. 3**

Foreningen har til formål at skabe muligheder for at dyrke sport, for medlemmerne i foreningen, og at fremme det sociale liv mellem medlemmerne.

**§ 2. Medlemmer**

**Stk. 1.**

Foreningen optager medlemmer af begge køn, i alderen 18-30. Indmeldelse sker til bestyrelsen. Udmeldelse sker til bestyrelsen, men kun efter eventuel kontingentrestance er betalt.

**Stk. 2.**

Kontingentstørrelsen fastsættes af bestyrelsen.

**Stk. 3**

Et medlem kan til enhver tid få karantæne eller permanent udelukkelse af klubben, ved f.eks. kontingentrestance eller hvis medlemmets opførsel strider imod klubbens tarv. Dette besluttes af bestyrelsen. Et udelukket medlem kan forelægge udelukkelsen på førstkommende generalforsamling, hvor der vil blive stemt om det videre udfald.

**§ 3. Bestyrelsen**

**Stk. 1**

Bestyrelsen består af en formand, næstformand, kasserer og to menig medlemmer.

**Stk. 2**

Bestyrelsesmedlemmer vælges på de ordinære generalforsamlinger, for to år af gangen.

Formanden og menige medlemmer vælges i lige år, mens næstformand og kasserer vælges i ulige år.

**Stk. 3**

Et valgår følger kalenderåret.

**Stk. 4**

Hvis et bestyrelsesmedlem fratræder, vælger de resterende bestyrelsesmedlemmer selv en suppleant.

**Stk. 5**

Bestyrelsen har ansvaret for at foreningen bliver ledet efter det i §1, stk. 3. fastsatte formål med foreningen, og står dermed også for den daglige ledelse af foreningen.

**Stk. 6**

Tegningsretten for foreningen, tilfalder formanden, næstformanden og kasseren.

**§ 4. Generalforsamling**

**Stk. 1.**

Generalforsamlingen er foreningens øverste myndighed.

**Stk.2.**

Generalforsamling afholdes hvert år i januar kvartal. Indkaldelse sker med mindst 14 dages varsel, på foreningens Facebook side.

**Stk. 3.**

En dagsorden til generalforsamling, skal som minimum indeholde:

1. Valg af referent.
2. Valg af dirigent.
3. Godkendelse af årsberetning.
4. Forelæggelse og godkendelse af regnskab.
5. Orientering om kontingent.
6. Behandling af indkomne forslag.
7. Valg af medlemmer til bestyrelsen.
8. Eventuelt.

**Stk. 4**

Alle medlemmer, der ikke er i kontingentrestance, har stemmeret til generalforsamlingen, såfremt de er fremmødte til generalforsamlingen.

**Stk. 5**

Enhver generalforsamling, der er indkaldt efter betingelserne i stk. 2, er beslutningsdygtig, uanset antal fremmødte stemmeberettigede medlemmer, bortset fra forslag til opløsning af foreningen (jf. §7).

**Stk. 6**

Bestyrelsen kan til enhver tid indkalde til ekstraordinær generalforsamling. Minimum 10 stemmeberettigede medlemmer kan skriftligt fremsætte ønske om ekstraordinær generalforsamling til bestyrelsen.

**Stk. 7**

Afstemning skal ske skriftligt, såfremt blot et enkelt medlem ønsker det. Afstemninger, der ikke omhandler vedtægterne, afgøres ved almindeligt stemmeflertal. Ved stemmelighed er der en ny afstemning, og hvis denne også ender i stemmelighed, får bestyrelsen en stemme.

**§ 5. Regnskab og revision**

**Stk. 1**

Regnskabsåret i foreningen, følger kalenderåret.

**Stk. 2**

Det senest reviderede regnskab, skal senest en uge før den første generalforsamling, være tilgængelig for klubbens medlemmer.

**§ 6. Ændring af vedtægter**

**Stk. 1**

Ændringer i vedtægter kan kun ske på en generalforsamling, og ved et stemmeflertal på 2/3 af stemmerne.

**§ 7. Opløsning af ”Badappaps Sports Forening”**

**Stk. 1**

”Badappaps Sports Forening” kan ikke opløses, hvis minimum 6 stemmeberettigede medlemmer stemmer imod.

**Stk. 2**

I tilfælde af opløsning, vil de resterende midler blive brugt på et afslutningsarrangement for medlemmerne.

**Stk. 3**

Denne paragraf kan ikke ændres eller udelades.